**Pályázati felhívás**

Az Eötvös Loránd Tudományegyetem nyílt, egyfordulós pályázatot hirdet a következő tartalommal:

**1.) A pályázat tárgya:**

Az Eötvös Loránd Tudományegyetem Gazdálkodástudományi Intézet bérleményében lévő, a 1053. Budapest, Rákóczi út 7. sz. alatti ingatlan földszintjén található, kétszintes, összesen 142 m2 alapterületű helyiség bérbeadása határozott idejű, 2021. július 15-ig kötendő szerződés útján, büfé (Martens Büfé) célra történő hasznosítással.

**2.) Pályázati feltételek:**

* Pályázatot nyújthat be bármely természetes vagy jogi személy.
* A kiíró a területre határozott idejű, 2021. július 15-ig szóló bérleti szerződést köt.
* Részajánlat beadása kizárt.
* A szerződéskötés tervezett 2020. február 7-ig, a terület birtokbaadása tervezetten 2020. február 14-ig.
* Az Egyetem a nyertes pályázónak nem biztosít kizárólagosságot sem a forgalmazott termékek, sem a szolgáltatás nyújtása tekintetében.
* A nyertes pályázó a bérlemények használatát – előzetes bejelentés alapján - a közvetlenül érdekeltségébe tartozó más vállalkozásnak, illetve az általa franchise rendszerben működtetett más vállalkozásnak átengedheti. Ez azonban nem érinti az ő személyes, Ajánlatkérő felé fennálló felelősségét.
* A pályázat kiírója fenntartja a jogot, hogy a pályázatot indoklás nélkül eredménytelennek nyilvánítsa, az eljárásnak a szerződés hatályba lépését megelőző bármely szakaszában. A pályázatra jelentkezők a pályázatuk benyújtásának tényével tudomásul veszik, hogy ilyen esetben semmiféle igénnyel nem léphetnek fel az Eötvös Loránd Tudományegyetemmel szemben és a jelen pályázati kiírás feltételeit magukra nézve kötelező jelleggel elfogadják.

**3.) Szerződéskötést kizáró okok:**

Nem köthető szerződés azzal a pályázóval, aki:

* Csőd- vagy felszámolási eljárás, végelszámolás, önkormányzati adósságrendezési eljárás alatt áll;
* Tevékenységét felfüggesztette vagy akinek tevékenységét felfüggesztették;
* Az adózás rendjéről szóló 2003. évi XCII. törvény 178. §-ának 20. pontja szerinti, hatvan napnál régebben lejárt esedékességű köztartozással rendelkezik;
* Gazdasági, illetőleg szakmai tevékenységével kapcsolatban jogerős bírósági ítéletben megállapított bűncselekményt követett el, amíg a büntetett előélethez fűződő hátrányok alól nem mentesült; illetőleg akinek tevékenységét a jogi személlyel szemben alkalmazható büntetőjogi intézkedésekről szóló 2001. évi CIV. törvény 5. §-a (2) bekezdése alapján a bíróság jogerős ítéletében korlátozta, az eltiltás ideje alatt;
* Állami vagyon hasznosítására irányuló korábbi - három évnél nem régebben lezárult - eljárásban hamis adatot szolgáltatott és ezért az eljárásból kizárták.

**4.) A büfé működtetésével kapcsolatos információk:**

* A büfé nem bonyolít utcai forgalmat. Az épület nyitvatartási ideje: oktatási napokon, nagyobb létszámú vizsganapokon és rendezvények napjain (kb. 180 nap/év, a Bérbeadó részéről félévenként előre jelezve), hétfőtől szombatig: 07:30 - 17:00 óra között. A Bérlő ezen időszakon kívül csak az alapfeladata ellátására felkészülés, illetve annak zárása végett használhatja a bérleményt.
* A bérleti díjat augusztus kivételével, 11 hónapra kell megfizetni.
* Meleg ételek és szeszes italok forgalmazására akkor van lehetőség, ha a nyertes pályázó a vonatkozó engedélyeket megszerzi. Ilyen követelményt a Bérbeadó nem támaszt.
* Közmű díjak elszámolása: a helyiségcsoporthoz villanyóra valamint hideg- és melegvíz-óra tartozik. (Egyéb közmű használat nem biztosított.) A közüzemi díjak elszámolása a mérőórák, illetve a szerződésben foglaltak szerint történik.
* A büfében keletkező hulladékok elszállításának biztosítása a bérlő feladata.

**5.) A nyertes pályázó teljesítésével szemben támasztott követelmények:**

A büfé működtetésének alapvető célja, hogy az ELTE hallgatói és dolgozói megfelelő színvonalú és árszintű szolgáltatást vehessenek igénybe az épületen belül. Ennek zökkenőmentes biztosítása érdekében a bérlő köteles:

* Gondoskodni a büfé alkalmazottainak munkavédelmi, tűzvédelmi, vagyonvédelmi oktatásáról és a szabályok betartatásáról.
* Rendben és tisztán tartani a büfé helyiségeit és a vendégteret, valamint közvetlen környezetüket.
* Beszerezni az üzemeltetéshez szükséges szakhatósági és egyéb engedélyeket.
* A büfében bármilyen módú és mértékű átalakítási munka végzését megelőzően a munkálatokat engedélyeztetni kell az ELTE GTI-n keresztül az épület tulajdonosával. Átalakítás kizárólag az ELTE GTI és az épület tulajdonosának előzetes írásbeli engedélyével és a megfelelő hatósági engedélyek beszerzését követően végezhető. A nyertes pályázó az átalakítás következtében létrejövő esetleges értéknövekedés miatt a szerződés megszűnésekor a bérbeadóval szemben semmilyen vagyoni igényt nem jogosult támasztani.
* A büfében beépítésre kerülő műszaki eszközök, gépek felszerelése előtt a beszerelést engedélyeztetni az ELTE GTI-n keresztül az épület tulajdonosával.
* A bérleti díjat havonta előre megfizetni.
* Bérlő három hónap bérleti díj összegének megfelelő óvadékot köteles megfizetni a szerződéskötéssel egy időben arra az esetre, ha a szerződés időtartamán belül a bérlő tevékenységéből eredően anyagi kárt okoz a Bérleményben.
* Bérlő a minimális kínálatként köteles biztosítani az ajánlatban megadott termékkört. A termékkínálat bővíthető. Az ajánlatban feltüntetett ár esetleges emeléséről a GTI és a pályázó évente megállapodhatnak azzal, hogy a termékek ára legfeljebb a KSH által közzétett infláció mértékével emelhető.
* Bérlő a tanulók, hallgatók, dolgozók által igényelt, megfelelő minőségű és megfizethető áruválasztékot nyújt.
* A bérleti szerződést maradéktalanul betartani. A szerződés rendelkezéseinek bérlő általi megszegését az ajánlatkérő jogosult hibás teljesítésként értékelni, és azért a hibás teljesítés felszámolásáig a rendes bérleti díjon túl naponta a havi bérleti díj 1/10 azaz egytized részét kötbérként kiróni.

**6.) A büfével szemben támasztott elvárások:**

* Elvárt nyitvatartási idő: hétfőtől-szombatig reggel 7:30 órától minimum 17:00 óráig (augusztusban zárva).
* A kínálat kialakításánál figyelembe kell venni az ELTE GTI oktatási intézmény jellegét, az egészséges táplálkozásra vonatkozó szabályokat. Szeszes italok forgalmazása 16:00 óra után lehetséges, azonban rövid italok (égetett szeszek) árusítása ekkor sem.
* Laktóz- illetve gluténmentes, teljes kiőrlésű, valamint vegetáriánus termékek folyamatos biztosítása.
* Koffeinmentes kávé elérhetősége.
* Bankkártyás fizetési lehetőség.
* Az intézmény házirendjének, illetve tűzvédelmi, rendészeti és egyéb vonatkozó szabályainak betartása.

**7.) Az üzemeltetővel szemben támasztott elvárások a pályázat során:**

* referencia: a pályázó korábbi büfé-üzemeltetéssel kapcsolatos releváns tapasztalatának ellenőrizhető módon bizonyított bemutatása (minimális követelmény: elmúlt 3 évben 1 év tapasztalat, ennek hiánya érvénytelenséget okoz)
* szakmai koncepció bemutatása - minimum 1, maximum 5 oldal terjedelmű − benne üzleti terv benyújtása.
* a megajánlott bérleti díj havi összegével egyező pályázati biztosíték megfizetése bérbeadó bankszámlájára: Eötvös Loránd Tudományegyetem **10032000-01426201-00000000** (közleményben feltüntetni: GTI büfé pályázati biztosíték)

**8.) A pályázatban kötelezően benyújtandó iratok:**

* Pályázati adatlap, benne a pályázó cégre és pénzintézet(ek)nél vezetett bankszámlá(i)ra vonatkozó információk, havi bérleti díjra tett ajánlat, továbbá nyilatkozatok: pályázati feltételek elfogadásáról, az ajánlattevőre vonatkozó, szerződéskötést kizáró feltételekről, a pályázó cég kiíróval szembeni tartozásáról, az ajánlat tartalmának nyilvánosságra hozataláról: Nyilatkozat a kiíró szerződéstervezetének elfogadásáról.
* Referencia nyilatkozat: korábbi büfé-üzemeltetéssel kapcsolatos releváns tapasztalat bemutatása.
* Szakmai koncepció bemutatása, benne árusítani kívánt termékkör és árszabási elvek
* Cég esetén: aláírási címpéldány: képviseleti jogra vonatkozó másolati aláírási címpéldány, aláírás minta

Pénzügyi alkalmasság igazolása érdekében kötelezően benyújtandó iratok:

* A számlavezető pénzintézettől származó igazolás arra vonatkozóan, hogy a résztvevő számláján az ajánlat beadásának napját megelőző 1 évben 90 napot meghaladó kiegyenlítetlen tartozás, továbbá sorban állás nem volt
* NAV által kiállított, az ajánlat beadásának napjától számított 30 napnál nem régebbi igazolás arra vonatkozóan, hogy a pályázónak nincs köztartozása, vagy a NAV köztartozásmentes adózói adatbázisában való szerepeltetés igazolása.

**Az ajánlatot aláírással, pdf formátumban kell benyújtani.**

**9.) A pályázat elbírálásának szempontjai:**

* A pályázatokat elbíráló bizottság megállapítja, hogy az ajánlatok a pályázati dokumentációban meghatározott alaki és tartalmai követelményeknek megfelelnek-e. Azon pályázó, amely a kiírt feltételek bármelyikének nem felel meg, a pályázati eljárásból – az arra való indokolás jegyzőkönyvbe vétele mellett – kizárásra kerül.
* A bizottság a pályázót határidő megjelölésével hiánypótlás benyújtására szólíthatja fel. A hiánypótlás eredménytelensége az ajánlat érvénytelenségét vonja maga után.   
  A bírálati szempontokra vonatkozó adatok utólag nem pótolhatók.
* Az alaki és tartalmi követelményeknek megfelelő pályázók közül az kerül ki győztesen, aki összességében a legkedvezőbb ajánlatot tette.

Az elbírálásnál alkalmazandó pontozási szempontrendszer:

Pontszám

|  |  |
| --- | --- |
| 1) Bérleti díjra tett ajánlat (bruttó Ft/hó) | 50 |
| 2) Szakmai koncepció | 40 |
| 3) Referencia | 10 |
| Összesen: | 100 |
|  |  |

* Az értékelés menete:

az egyes bírálati szempontoknál 1-50 között adható részpontszám:

Az **1) szempont (bérleti díj értékelése) pontszámítása**

- minimális bérleti díj esetén: 120 eFt /hó (0 pont jár),

- 120 eFt - 160 eFt sávban: 1 000 Ft / 1 pont (így a 160 eFt ajánlat 40 pontot ér)

- 160 eFt felett: 20 eFt / 1 pont (maximálisan 10 pont, így a pályázó 360 eFt/ hó esetén kap maximális 50 pontot ezen kritérium esetén)

A **2)**  **szempont (szakmai koncepció) értékelése** (max. 40 pont)

* személyi feltételek megteremtésének kidolgozottsága (munkaerő biztosítása) - 6 pont
  + minél jobban biztosítja, hogy állandó lesz a szolgáltatás, bírja a szünetek rohamait, ugyanakkor nincs túl sok ember (azaz nem megy föl ezért az ár) , profi, kedves, gyors kiszolgálás, stb.
* áruválaszték és árszabás – 20 pont
  + az áruválaszték minősége, gyors elkészítés lehetősége, a vásárlói sorok lehetőségének kizárása
  + árazási elvek
  + allergénmentes, gluténmentes ételek, teljes kiőrlésű gabonák és vegetáriánus étrendbe illszthető ételek
  + melegételek
* dizájn, atmoszféra – 6 pont
  + kellemes hangulat, tisztaság, a sorok minimálisra csökkenthetősége, de nem azon az áron, hogy a diákok/oktatók elűzetnek, stb
* kávé és tea minősége – 4 pont
  + legfontosabb szempont a kávé minősége, mivel lesznek automaták szerte a karon, koffeinmentes kávék elérhetősége
* környezettudatosság – 4 pont
  + miként kezeli a hulladékot és az elvihető kávéspohár anyaga

A **3) szempont (**referencia) értékelése – leinformálás alapján (max. 10 pont)

* A nyertes pályázó, akinek ajánlata a legmagasabb összpontszámot éri el.

**10.) Helyszíni bejárás:**

Szükség esetén a helyszín megtekintésére ajánlatkérő egy alkalommal, 2020. január 21-én 10:00 órakor biztosít lehetőséget. Találkozó az épület főbejáratánál.

**11.) Pályázatok beadásának határideje:**

2020. január 27. hétfő 10:00 óra

**12.) Pályázatok beadásának helye és módja:**

A pályázatokat elektronikus címre (beszerzes@kancellaria.elte.hu) kell feladni, tárgyban megjelölve: Pályázat: ELTE GTI büfé

**13.) Pályázatok megismerése:**

Az ajánlatot benyújtó ajánlattevők adatairól, valamint az ajánlatok értékelésre kerülő elemeiről bontási jegyzőkönyv készül, amely elektronikus úton elküldésre kerül az ajánlattevők részére.

**14.) Kapcsolattartás:**

A pályázattal kapcsolatos kérdéseket, észrevételeket a [beszerzes@kancellaria.elte.hu](mailto:beszerzes@elte.hu) címre 2020. január 22-ig lehet intézni. A megküldött kérdésekre és észrevételekre az ajánlatkérő 2020. január 23-ig írásban ad választ.

**15.) A pályázatok elbírálása:**

A pályázatok elbírálásáról az elbírálás szempontjainak figyelembevételével bíráló bizottság dönt. Az egyes ajánlatok tartalmi elemeinek értékelését követően a pályázók elektronikus úton értesülnek az eredményről.

A pályázat kiírója fenntartja azt a jogot, hogy a pályázatot indoklás nélkül bármikor eredménytelennek nyilváníthatja. A pályázatra jelentkezők a pályázatuk benyújtásának tényével tudomásul veszik, hogy ilyen esetben semmiféle igénnyel az Eötvös Loránd Tudományegyetemmel szemben nem léphetnek fel.

A pályázók az ajánlatuk beadásával jelen pályázati kiírás feltételeit magukra nézve kötelező jelleggel elfogadják.

Budapest, 2020. január 13.

Dr. Scheuer Gyula

kancellár